SKRIFTLIG FORESPØRGSEL E-1462/01

af Piia-Noora Kauppi (PPE-DE) til Kommissionen

(17. maj 2001)

Om: En diabetikers erhvervelse af et kørekort til kategori C

En finsk diabetiker har studeret i næsten to år på erhvervsskolens logistiklinje for at blive lastbilchauffør. Da vedkommende ansøgte om optagelse på skolen, fik personen ikke at vide, at diabetes ville være en hindring for at afslutte uddannelsen. Opnåelse af eksamen og ansættelse i erhvervet forudsætter et kørekort til køretøjer af kategori C, og betingelserne for udstedelse af kørekortet i EU-direktivet indeholder en undtagelse for diabetikere.

Ifølge EU-direktivet 91/439/EØF(1) (Bilag III, punkt 10.1) kan aspiranter og førere, der lider af en sukkersyge, der kræver insulinbehandling, kun få udstedt eller fornyet et kørekort til kategori C i helt specielle tilfælde, og kun når der foreligger en behørig begrundet lægeerklæring, og såfremt der gennemføres regelmæssig lægekontrol.

Til brug for erhvervelse af kørekortet til kategori C har aspiranten forelagt lægeerklæring fra en overlæge i børnesygdomme, en speciallæge i almen medicin samt en speciallæge i øjensygdomme. I alle de førnævnte lægeerklæringer argumenteres for udstedelse af et kørekort til kategori C, og lægerne mener, at der ikke er nogen hindring for patienten at få udstedt et kørekort til almindelig personbil eller erhvervskørekort.

Aspiranten har haft et kørekort til kategori B siden 1998. Diabetes har ikke indvirket på personens evne til at køre personbil, og personen har ikke haft insulinchok eller hypoglykæmi. Personen har ikke til hensigt at arbejde som erhvervschauffør inden for persontransport, og personen vil blive nødt til at få foretaget en regelmæssig kontrol af sin sundhedstilstand.

Den finske central for forvaltning af køretøjer har ikke givet en dispensation. Som begrundelse for afgørelsen henviser centralen for forvaltning af køretøjer til EU-direktivet, som den i dette tilfælde har foretaget en snæver fortolkning af.

Kan Kommissionens medlem oplyse, om Kommissionen er klar over, at fortolkningen af EU-direktivet om betingelser for udstedelse af et kørekort forårsager sådanne problemer for medlemsstaternes myndigheder?

Kan Kommissionen desuden oplyse, om der findes fortilfælde med tilsvarende sager, f.eks. i forbindelse med personer, der lider af epilepsi eller er handicappede?

Er Kommissionen rede til at træffe foranstaltninger for at klarlægge fortolkningen af direktivet på nationalt plan, såfremt det skulle vise sig, at problemerne med fortolkningen af det pågældende direktiv har været et mere udbredt fænomen?

(1) EFT L 237 af 24.8.1991, s. 1.

Svar afgivet på Kommissionens vegne af Loyola de Palacio

(23. juli 2001)

Førere af motorkøretøjer, der lider af sukkersyge, som kræver insulinbehandling, kan ikke besidde kørekort til køretøjer i kategori C og D samt disses underkategorier og kategorier af hermed forbundne anhængere, undtagen i helt specielle tilfælde, når der foreligger en behørigt begrundet lægeerklæring, og såfremt der gennemføres regelmæssig lægekontrol(1).

Tilfældet med sukkersyge har været genstand for omfattende drøftelser i Udvalget af Regeringseksperter vedrørende Kørekort, og dette udvalg har draget den slutning, at den nugældende bestemmelse skal bibeholdes. Eksperterne skønner, at de risici, der er forbundet med sukkersyge, herunder især insulinchok, hypoglykæmi, svingende blodtryk samt synsproblemer, er for vigtige til, at sådanne personer kan få ret til at føre lastvogne eller busser.

Medlemsstaterne fører en meget restriktiv politik med hensyn til udstedelse af kørekort til kategori C og D, når der er tale om sukkersygepatienter, som behandles med insulin. Under alle omstændigheder gøres en sådan tilladelse betinget af regelmæssig lægekontrol, og hovedparten af medlemsstaterne begrænser sig til kun at forny kørekort for personer, som rammes af sukkersyge i en fremskreden alder i deres erhvervsmæssige karriere. Resultatet heraf bliver i praksis, at der gives afslag på førsteudstedelsen af førerbevis til kategori C og D til personer, som allerede lider af sukkersyge.

Et sådant forbud gælder allerede for udstedelse og fornyelse af kørekort til personer, der lider af epileptiske anfald, samt til visse bevægelseshæmmede(2).

Som følge af de drøftelser, der har fundet sted i Udvalget af Regeringseksperter vedrørende Kørekort, har Kommissionen iværksat en række undersøgelser inden for rammerne af sine forskningsprogrammer og håber at kunne forelægge resultaterne heraf for udvalget i løbet af de kommende to år(3).

(1) Punkt 10.1 i bilag III til Rådets direktiv 91/439/EØF af 29. juli 1991 om kørekort, EFT L 237 af 24.8.1991.

(2) Punkt 8.3 og 12.2 i det nævnte bilag III.

(3) Der er en række undersøgelser i gang vedrørende syn, sukkersyge, epilepsi og tilpasning af køretøjerne hertil.